REGOLAMENT TAL-KUMMISSJONI (KE) Nru 309/2009
tal-15 ta’ April 2009
l-għeluq tal-intervent tax-xiri (buying-in) tat-trab tal-ħalib xkumat bi prezz fiss sal-31 ta’ Awwissu 2009
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta' swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS) (1),
Wara li kkunsidrat ir-Regolament tal-Kummissjoni (KEE) Nru 214/2001 tat-12 ta’ Jannar 2001 li jippreskrivi regoli dettaljati għall-applikazzjoni tar-Regolament tal-Kunsill (KE) Nru 1255/1999 rigward interventi fis-suq tat-trab tal-ħalib xkumat (2) u b'mod partikolari l-Artikolu 9a(3) tiegħu,
Billi:
(1)
Abbażi tal-komunikazzjonijiet imressqa mill-Istati Membri fil-15 ta’ April 2009 skont l-Artikolu 9a(1) u (2) tar-Regolament (KE) Nru 214/2001, il-kwantità totali ta' trab tal-ħalib xkumat li ġie offrut għall-intervent bi prezz fiss mill-1 ta’ Marzu 2009 qabeż il-limitu ta' 109 000 tunnellati stabbiliti bl-Artikolu 13 tar-Regolament (KE) Nru 1234/2007. Għalhekk, l-intervent tax-xiri ta' trab tal-ħalib xkumat bi prezz fiss għandu jkun magħluq sal-31 ta’ Awwissu 2009, għandu jiġi ffissat persentaġġ waħdieni għall-kwantitajiet riċevuti mill-awtoritajiet kompetenti tal-Istati Membri fl-14 ta’ April 2009 u l-offerti riċevuti mill-awtoritajiet kompetenti tal-Istati Membri fil-15 ta’ April 2009 u wara, għandhom jiġu rrifjutati.
(2)
Skont l-Artikolu 2(6) tar-Regolament (KE) Nru 214/2001 it-trab tal-ħalib xkumat offrut għall-intervent għandu jitqiegħed ġewwa basktijiet ta' piż nett ta' 25 kilogramma netta. Għalhekk, il-kwantitajiet ta' trab tal-ħalib xkumat li ġew immultiplikati bil-persentaġġ waħdieni għandhom jiġu aġġustati 'l isfel għall-eqreb multiplu ta' 25 kg.
(3)
L-aġenziji ta' intervent għandhom jinnotifikaw lill-bejjiegħa malajr billi jsegwu l-pubblikazzjoni ta' [il-persentaġġ waħdieni u] l-għeluq ta' xiri bi prezz fiss. Għaldaqstant, dan ir-Regolament għandu jidħol fis-seħħ fl-istess jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea,
ADOTTAT DAN IR-REGOLAMENT:
Artikolu 1
B'dan qed jingħalaq l-intervent tax-xiri tat-trab tal-ħalib xkumat bi prezz fiss sal-31 ta’ Awwissu 2009
Il-kwantità totali ta' offerti ta' trab tal-ħalib xkumat għall-intervent li ġiet riċevuta minn kull bejjiegħ mingħand l-awtoritajiet kompetenti tal-Istati Membri skont l-Artikolu 9a(2) tar-Regolament (KE) Nru 214/2001, fl-14 ta’ April 2009 għandha tiġi aċċettata, immultiplikata bil-perċentwali waħdieni ta' 64,2749 % u wara aġġustata 'l isfel għall-eqreb multiplu ta' 25 Kg
L-offerti riċevuti mill-awtoritajiet kompetenti tal-Istati Membri fil-15 ta’ April 2009 u wara, sal-31 ta’ Awwissu 2009 għandhom jiġu rrifjutati.
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 15 ta’ April 2009.